CELEX: 
Language: hu
Date: 2017-12-13 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2015/849 európai parlamenti és tanácsi irányelv kiegészítéséről szóló (EU) 2016/1675 felhatalmazáson alapuló rendelet Srí Lankának, Trinidad és Tobagónak, valamint Tunéziának a melléklet I. pontjában szereplő táblázatába való felvétele tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               2015. május 20-án elfogadták a pénzmosás és a terrorizmusfinanszírozás elleni küzdelem új keretrendszerét, amely az alábbi új szabályokat foglalja magában:
            
            
               a)
                     a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről szóló (EU) 2015/849 irányelv (a továbbiakban: a negyedik pénzmosási irányelv), valamint
            
            
               b)
                     a pénzátutalásokat kísérő adatokról szóló (EU) 2015/847 rendelet.
            
            
               Az új szabályok korszerű és egységes keretbe helyezik ezt a területet, és összhangban állnak a hatályos nemzetközi standardokkal és ajánlásokkal, különösen ami a Pénzügyi Akció Munkacsoport (a továbbiakban: FATF) ajánlásait illeti.
            
            
               A negyedik pénzmosási irányelv 9. cikkének (1) bekezdése szerint a belső piac megfelelő működésének védelme érdekében meg kell határozni azokat a harmadik országokat, amelyeknek a pénzmosás és a terrorizmusfinanszírozás elleni küzdelmet célzó rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve (a továbbiakban: a kiemelt kockázatot jelentő harmadik országok). Az irányelv 9. cikkének (2) bekezdése felhatalmazza a Bizottságot a kiemelt kockázatot jelentő harmadik országok meghatározásáról szóló, felhatalmazáson alapuló jogi aktusok elfogadására, figyelembe véve a stratégiai hiányosságokat, valamint meghatározva a Bizottság értékelésének alapjául szolgáló követelményeket. A negyedik pénzmosási irányelv 18. cikkének (1) bekezdése előírja a kötelezett szolgáltatók számára, hogy az említett azonosítás alapján alkalmazzanak fokozott ügyfél-átvilágítási intézkedéseket, amikor üzleti kapcsolatba lépnek vagy ügyleteket hajtanak végre a jegyzékben szereplő országokban letelepedett természetes vagy jogi személyekkel.
            
            
               2016. július 14-én az Európai Bizottság elfogadta az (EU) 2016/1675 felhatalmazáson alapuló rendeletet, amely számos olyan harmadik országot azonosít, amelyeknek a pénzmosás és a terrorizmusfinanszírozás elleni küzdelmet célzó rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve.
            
            
               A Bizottság jelenleg egy olyan új, kiemelt kockázatot jelentő harmadik országok azonosítását célzó módszertan kidolgozásán fáradozik, amely nem csupán külső információforrásokra támaszkodik a pénzmosás és a terrorizmusfinanszírozás elleni küzdelem terén stratégiai hiányosságokat mutató joghatóságok azonosításához. E módszertan tisztázni fogja az értékelés elvégzésének folyamatát, a jegyzékbe való felvétel kritériumait és a nyomonkövetési eljárást, ideértve a folyamat során a tagállami szakértők bevonását és az Európai Parlamenttel való együttműködést is. A Bizottság együttműködik majd az Európai Parlamenttel és a Tanáccsal e módszertan kidolgozása terén, amint véglegesítik a 9. cikkben foglalt, jelenleg újratárgyalás alatt álló, jegyzékbe való felvétel kritériumait. A 9. cikk felülvizsgálatának lezárásáig a Bizottságnak a pénzmosás és a terrorizmus finanszírozása elleni küzdelem vonatkozó kritériumait, többek között a tényleges tulajdonosokra vonatkozó információk rendelkezésre állását és az azokkal kapcsolatos információcserét kell figyelembe vennie az új módszertanon alapuló értékelése elvégzéséhez. A Bizottság által 2017. június 29-én az Európai Parlament elé terjesztett ütemtervnek megfelelően a Bizottság várhatóan 2018 végéig az új módszertan alapján egy felhatalmazáson alapuló rendeletet fogad el.
            
            
               Az új módszertan szerint végzett bizottsági értékelés befejezéséig folytatni kell a jegyzék frissítését annak biztosítása érdekében, hogy az uniós szabályok alkalmazandók legyenek a nemzetközileg kiemelt kockázatot jelentőként azonosított harmadik országok tekintetében. Amint azt a negyedik pénzmosási irányelv (28) preambulumbekezdése is hangsúlyozza, a pénzmosással és a terrorizmusfinanszírozással kapcsolatos veszélyek változó természete – kiegészülve a bűnözők rendelkezésére álló technológiák és eszközök folyamatos fejlődésével – a kiemelt kockázatot jelentő harmadik országok tekintetében szükségessé teszi a jogi keret gyors és folyamatos kiigazítását a meglévő kockázatok eredményes kezelése és az új kockázatok kialakulásának megakadályozása érdekében. Tekintve a pénzügyi rendszerek integrációjának szintjét a belső piac komolyan ki lenne téve a pénzmosás és a terrorizmusfinanszírozás kockázatainak, ha az Unió nem egészítené ki az uniós jegyzéket az FATF által azonosított kiemelt kockázatot jelentő joghatóságokkal. A pénzmosás és a terrorizmusfinanszírozás elleni küzdelem uniós keretrendszere sem tudna megfelelni a nemzetközi kötelezettségvállalásoknak, és ellentétes lenne a kiemelt kockázatot jelentő országok globális megközelítésének előmozdítására irányuló uniós erőfeszítésekkel.
            
            
               Az elővigyázatosság elvét követve – az új módszertan szerint végezhető értékeléseket megelőző időszakban – helyénvalónak tűnik felvenni a jegyzékbe a negyedik pénzmosási irányelv 9. cikkének (2) bekezdése szerinti kritériumoknak megfelelő további harmadik országokat. Eközben a jegyzéket a stratégiai hiányosságok orvoslása terén haladást elérő harmadik országok figyelembevétele céljából akkor kell frissíteni, amikor elkészült az új módszertan szerint végzett értékelés. A Bizottság ezért ebben a szakaszban nem döntött arról, hogy törölje Guyanát, a Laoszi Népi Demokratikus Köztársaságot, Afganisztánt és Ugandát, mivel további értékeléseket kell végezni az új módszertan alapján. Az elővigyázatosság elvével összhangban Guyanával, a Laoszi Népi Demokratikus Köztársasággal, Afganisztánnal és Ugandával szemben továbbra is fokozott ügyfél-átvilágítási intézkedések lesznek alkalmazandók.
            
            
            
               A. A kiemelt kockázatot jelentő harmadik országok jegyzékének kiegészítése
            
            
               A Bizottság a 9. cikk (4) bekezdésével összhangban megfelelő módon figyelembe vette az FATF által kiadott közelmúltbeli nyilvános nyilatkozatokat, az FATF dokumentumait („A pénzmosás és a terrorizmus finanszírozása elleni küzdelemnek való globális megfelelés javítása: megszakítás nélküli folyamat”), a nemzetközi együttműködés-ellenőrzésről szóló FATF-jelentéseket, valamint az FATF és az FATF-hoz hasonló jellegű regionális szervek által a kölcsönös értékelésekről összeállított jelentéseket az egyes harmadik országok jelentette kockázatok tekintetében. A Bizottság kifejezetten figyelembe vette az FATF 29. plenáris ülésének eredményeit és az FATF által azonosított, kiemelt kockázatot jelentő országok jegyzékét
                  1
               . Ezen információk fényében a Bizottság Srí Lankát, Trinidad és Tobagót és Tunéziát olyan országokként azonosította, amelyek pénzmosás és a terrorizmusfinanszírozás elleni küzdelmet célzó rendszereit stratégiai hiányosságok jellemzik.
            
            
               Az említett információforrások alapján a Bizottság úgy véli, hogy Srí Lanka, Trinidad és Tobago, valamint Tunézia megfelel a negyedik pénzmosási irányelv 9. cikkének (2) bekezdése szerinti kritériumoknak. Ezért Srí Lankát, Trinidad és Tobagót és Tunéziát fel kell venni azon kiemelt kockázatot jelentő harmadik országok jegyzékébe, amelyek pénzmosás és terrorizmusfinanszírozás elleni küzdelmet célzó rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve. Ezért ezen országokat helyénvaló belefoglalni a negyedik pénzmosási irányelv 9. cikkében említett felhatalmazáson alapuló jogi aktusba.
            
            
               Srí Lanka, Trinidad és Tobago, valamint Tunézia írásos magas szintű politikai kötelezettségvállalást tettek a feltárt hiányosságok kezelésére, és az FATF-fel együttműködve cselekvési tervet dolgoztak ki az (EU) 2015/849 irányelvben foglalt követelmények teljesítése érdekében. A Bizottság üdvözli e kötelezettségvállalást, és felkéri ezeket az országokat a cselekvési terv teljes körű és haladéktalan végrehajtására, tiszteletben tartva a javasolt időkereteket. E cselekvési terv végrehajtását a Bizottság szorosan nyomon követi. Annak figyelembevétele érdekében, hogy e kiemelt kockázatot jelentő harmadik országok az FATF eljárása keretében milyen mértékű kötelezettségvállalást tettek a feltárt hiányosságok kezelésére, e harmadik országokat a felhatalmazáson alapuló jogi aktus mellékletének vonatkozó szakaszában sorolják fel.
            
            
               B. Következmény
            
            
               Az (EU) 2015/849 irányelv 18. cikke szerint valamennyi tagállam kötelezett szolgáltatói kötelesek lesznek alkalmazni a fokozott ügyfél-átvilágítási intézkedéseket az (EU) 2016/1675 felhatalmazáson alapuló rendeletben foglalt, kiemelt kockázatot jelentő harmadik országokban letelepedett természetes személyekkel vagy jogi entitásokkal folytatott üzleti tevékenységeik során.
            
            
         
         
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság nem folytatott nyilvános konzultációt.
            
            
               A Bizottság 2017. november 22-én írásbeli eljárásban konzultált a pénzmosás és a terrorizmusfinanszírozás elleni küzdelemmel foglalkozó szakértői csoporttal a felhatalmazáson alapuló jogi aktus tervezetéről.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus módosítja a kiemelt kockázatot jelentő harmadik országok jegyzékét, amit korábban az (EU) 2016/1675 felhatalmazáson alapuló rendelettel fogadtak el.
            
            
               A jegyzék közzétételének joghatásaira az alap-jogiaktus, tehát az (EU) 2015/849 irányelv vonatkozik.
            
            
               A jegyzék létrehozásának közvetlen következményeként valamennyi tagállam kötelezett szolgáltatói kötelesek lesznek alkalmazni a negyedik pénzmosási irányelv 18. cikke szerinti fokozott ügyfél-átvilágítási intézkedéseket a kiemelt kockázatot jelentő harmadik országokban letelepedett természetes személyekkel vagy jogi entitásokkal folytatott üzleti tevékenységeik során. Ezért a fenti kötelezettségek a mellékletbe felvett országokra, nevezetesen Srí Lankára, Trinidad és Tobagóra, valamint Tunéziára is vonatkoznak.
            
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.12.13.)
            
            
               az (EU) 2015/849 európai parlamenti és tanácsi irányelv kiegészítéséről szóló (EU) 2016/1675 felhatalmazáson alapuló rendelet Srí Lankának, Trinidad és Tobagónak, valamint Tunéziának a melléklet I. pontjában szereplő táblázatába való felvétele tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről, a 648/2012/EU európai parlamenti és tanácsi rendelet módosításáról, valamint a 2005/60/EK európai parlamenti és tanácsi irányelv és a 2006/70/EK bizottsági irányelv hatályon kívül helyezéséről szóló, 2015. május 20-i (EU) 2015/849 európai parlamenti és tanácsi irányelvre
                  2
                és különösen annak 9. cikke (2) bekezdésére,
            
            
               mivel:
            
            
               (1)Az Uniónak gondoskodnia kell pénzügyi rendszere és a belső piac integritásának és megfelelő működésének a pénzmosással és a terrorizmusfinanszírozással szembeni hatékony védelméről. Ezért az (EU) 2015/849 irányelv úgy rendelkezik, hogy a Bizottságnak azonosítani kell azokat a kiemelt kockázatot jelentő harmadik országokat, amelyeknek a pénzmosás és a terrorizmusfinanszírozás elleni küzdelmet célzó nemzeti rendszereit olyan stratégiai hiányosságok jellemzik, amelyek jelentős veszélyt jelentenek az Unió pénzügyi rendszerére nézve.
            
            
               (2)A Bizottságnak megfelelő időközönként felül kell vizsgálnia a kiemelt kockázatot jelentő harmadik országoknak az (EU) 2016/1675 felhatalmazáson alapuló rendeletben
                  3
                szereplő jegyzékét annak alapján, hogy az említett, kiemelt kockázatot jelentő harmadik országok milyen előrelépést tettek a pénzmosás és a terrorizmusfinanszírozás elleni küzdelmet célzó rendszereiket jellemző stratégiai hiányosságok megszüntetése terén. A Bizottságnak értékeléseiben figyelembe kell vennie a nemzetközi szervezetektől és standardalkotó intézményektől – például a Pénzügyi Akció Munkacsoporttól (FATF) – származó új információkat. Ezen információk fényében a Bizottságnak azonosítania kell a pénzmosás és a terrorizmusfinanszírozás elleni küzdelmet célzó rendszerükben stratégiai hiányosságokkal rendelkező, kiemelt kockázatot jelentő további harmadik országokat is.
            
            
               (3)A Bizottság – az (EU) 2015/849 irányelvben szereplő kritériumokkal összhangban – figyelembe vette a legfrissebb rendelkezésre álló információkat, különösen az FATF által a közelmúltban kiadott nyilvános nyilatkozatokat, „A pénzmosás és a terrorizmus finanszírozása elleni küzdelemnek való globális megfelelés javítása: megszakítás nélküli folyamat” című FATF-dokumentumot, valamint a nemzetközi együttműködés-ellenőrző csoport FATF-jelentéseit – az (EU) 2015/849 irányelv 9. cikkének (4) bekezdésének megfelelően – az egyes harmadik országok jelentette kockázatokról.
            
            
               (4)Az FATF úgy ítélte meg, hogy Srí Lanka, Trinidad és Tobago, valamint Tunézia a pénzmosás és a terrorizmusfinanszírozás elleni küzdelem terén a nemzetközi pénzügyi rendszert veszélyeztető stratégiai hiányosságokkal rendelkezik, amelyek kezelésére cselekvési tervet dolgoztak ki az FATF-fel.
            
         
         
            
               (5)A nemzetközi pénzügyi rendszer nagymértékű integrációjára, a piaci szereplők közötti szoros kapcsolatra, az Unióba irányuló, illetve az Unióból kiinduló határokon átnyúló ügyletek nagy volumenére és a piacnyitás szintjére való tekintettel a Bizottság úgy véli, hogy a nemzetközi pénzügyi rendszert fenyegető, pénzmosással vagy terrorizmusfinanszírozással kapcsolatos bármilyen kockázat egyúttal az uniós pénzügyi rendszert is veszélyezteti.
            
            
               (6)A legfrissebb vonatkozó információk alapján végrehajtott bizottsági elemzés megállapította, hogy Srí Lanka, Trinidad és Tobago, valamint Tunézia – az (EU) 2015/849 irányelv 9. cikkében szereplő kritériumokkal összhangban – olyan harmadik országnak minősül, amelynek a pénzmosás és a terrorizmusfinanszírozás elleni küzdelmet célzó rendszerét jellemző stratégiai hiányosságok jelentős veszélyt jelentenek az Unió pénzügyi rendszerére nézve. Az említett országok azonban magas szintű írásbeli politikai kötelezettségvállalást tettek a feltárt hiányosságok kezelésére, és az FATF-fel együttműködve cselekvési tervet dolgoztak ki az (EU) 2015/849 irányelvben foglalt követelmények teljesítése érdekében. A Bizottság a fenti kötelezettségvállalás teljesítése fényében újra fogja értékelni ezen országok helyzetét.
            
            
               (7)Az (EU) 2016/1675 felhatalmazáson alapuló rendeletet ezért ennek megfelelően módosítani kell,
            
            
            
               ELFOGADTA EZT A RENDELETET:
            
            
            
               1. cikk
            
            
            
               Az (EU) 2016/1675 felhatalmazáson alapuló rendelet mellékletében szereplő táblázat I. pontja a következőképpen módosul:
            
            
            
               a) 
                     a következő sorokkal egészül ki:
            
            
               „
            
            
                     
                        11.
                     
                  
                  
                     
                        Srí Lanka
                     
                  
               
                     
                        12.
                     
                  
                  
                     
                        Trinidad és Tobago
                     
                  
               
                     
                        13.
                     
                  
                  
                     
                        Tunézia
                     
                  
               
               „
            
            
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2017.12.13.
            
         
         
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        HL L 141., 2015.6.5., 73. o.
               
               
                  
                     (3)
                  
                        A Bizottság (EU) 2016/1675 felhatalmazáson alapuló rendelete (2016. július 14.) az (EU) 2015/849 európai parlamenti és tanácsi irányelvnek a stratégiai hiányosságokkal rendelkező, kiemelt kockázatot jelentő harmadik országok megállapítása tekintetében történő kiegészítéséről (HL L 254., 2016.9.20., 1. o.)